
ŠKOLSKÝ PORIADOK





ÚVODNÉ USTANOVENIA ŠKOLSKÉHO PORIADKU

Riaditeľka materskej školy podľa §153 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon“) vydáva školský poriadok po prerokovaní s orgánmi školskej samosprávy a v pedagogickej rade.

Školský poriadok upravuje najmä podrobnosti o:
· prevádzke a vnútornom režime materskej školy
· výkone práv a povinností detí a ich zákonných zástupcov v materskej škole, pravidlá vzájomných vzťahov a vzťahov s pedagogickými zamestnancami materskej školy
· podmienky na zaistenie bezpečnosti a ochrany zdravia detí a ich ochrany                 pred sociálno-patologickými javmi, násilím alebo diskrimináciou, desegregácia          vo výchove a vzdelávaní
· podmienky nakladania s majetkom, ktorý materská škola spravuje
· podrobnosti o veciach nevyhnutných na zabezpečenie plynulej a kvalitnej výchovy a vzdelávania.


Skratky použité v školskom poriadku
MŠ – materská škola
ŠJ – školská jedáleň
ŠkVP – školský vzdelávací program
VZN – všeobecne záväzné nariadenie
MVO – mimovládne organizácie
PŠD – povinná školská dochádzka
ŠVVP – špeciálne výchovno-vzdelávacie potreby
MŠVVaM SR – Ministerstvo školstva, výskumu, vývoja a mládeže Slovenskej republiky
BOZP – bezpečnosť a ochrana zdravia pri práci
RÚVZ – regionálny úrad verejného zdravotníctva
Z. z. – zbierka zákonov

PREVÁDZKA A VNÚTORNÝ REŽIM MATERSKEJ ŠKOLY

Zriaďovateľom MŠ je Obec Kostolná-Záriečie. Materská škola nemá právnu subjektivitu       a je jednotriedna. Materská škola je v prevádzke v pracovných dňoch v čase od 06:45            do 15:45 hodiny. Zabezpečuje deťom celodennú výchovu a vzdelávanie v nej. V prípade záujmu zákonných zástupcov môže byť ich dieťa prijaté aj na poldennú výchovu a vzdelávanie. Stravu pre MŠ zabezpečuje Školská jedáleň pri Základnej škole s materskou školou, Drietoma 453.


Riaditeľka MŠ: Mgr. Silvia Zemánková
Učiteľka: Bc. Alena Ondračková
Prevádzkový zamestnanec/hospodárka: Silvia Minárechová 
Vedúca ŠJ: Stanislava Hodulíková	


Dôležité kontakty:
Materská škola 032 6499952
Zriaďovateľ MŠ 032 6499320
Školská kuchyňa 0902/ 421 904


Konzultačné hodiny:
Riaditeľka MŠ: po dohode s riaditeľkou, pondelok v čase od 11:00 do 12:00 hodiny.
Triedna učiteľka: po dohode s triednou učiteľkou



Veková štruktúra detí.
Materská škola je jednotriedna so zmiešanou vekovou štruktúrou. Spravidla ju navštevujú deti od troch rokov veku až do šiestich rokov veku. Najvyšší počet detí v zmiešanej triede       je podľa aktuálne platnej legislatívy 21 detí. 
Pobyt dieťaťa v MŠ upravujú aj iné zákony a vyhlášky. Podľa § 24 ods. 6 zákona č. 355/2007 Z. z. v materskej škole môže byť umiestnené len dieťa, ktoré:
a. je zdravotne spôsobilé na pobyt v kolektíve
b. neprejavuje príznaky prenosného ochorenia
c. nemá nariadené karanténne opatrenia.

Vnútorný režim a organizácia
Príchod/odchod dieťaťa do/z materskej školy je v sprievode jeho zákonných zástupcov, alebo osôb splnomocnených na prevzatie dieťaťa, ktoré zákonní zástupcovia splnomocnia               na začiatku alebo podľa potreby aj v priebehu školského roka na príslušnom tlačive. Zmenu na tomto tlačive je potrebné vykonať písomne najneskôr deň vopred pred prevzatím dieťaťa splnomocnenou osobou. V prípade neočakávanej situácie súvisiacej s prevzatím dieťaťa kontaktujte riaditeľku MŠ. Pri príchode/odchode dieťaťa do/z materskej školy je potrebný vizuálny kontakt s pedagogickým zamestnancom. Dieťa od zákonných zástupcov/splnomocnených osôb prevezme pedagogický zamestnanec, ktorý zaň zodpovedá až do prevzatia zákonným zástupcom/splnomocnenou osobou, alebo do odovzdania druhému pedagogickému zamestnancovi, ktorý ho v práci strieda. Príchod dieťaťa do MŠ       je potrebné zrealizovať do 07:45 hodiny. Po tomto čase sa z bezpečnostných dôvodov materská škola uzamyká. Pedagogickí zamestnanci vykonávajú ráno tzv. Ranný filter. Popoludní si zákonný zástupca/splnomocnená osoba prevezme dieťa od 14:30 hodiny až       do ukončenia prevádzky.

Pedagogická prax
Materská škola môže poskytovať na základe spolupráce so strednými pedagogickými školami, alebo vysokými školami odbornú prax pre študentov vzhľadom na podmienky MŠ. 




Organizácia v šatni
Do šatne majú prístup zákonní zástupcovia a nimi splnomocnené osoby.                                   Pri prezliekaní/obúvaní vedú zákonní zástupcovia/splnomocnené osoby deti k samostatnosti a poriadku, zároveň zodpovedajú za poriadok v skrinke(osobné veci dieťaťa). Za čistotu v priestoroch šatne zodpovedá prevádzkový zamestnanec. Z hygienických dôvodov                je potrebné obuv upratať pod lavičku, nie vkladať do skrinky. 

Organizácia v umyvárni a na WC
Deti sa v umyvárni a na WC zdržiavajú  za prítomnosti pedagogických zamestnancov (prevádzkových zamestnancov). Za pravidelnú údržbu, hygienu a poriadok zodpovedá prevádzkový zamestnanec v rozsahu činností podľa pracovnej náplne, alebo poverenia riaditeľkou/zriaďovateľom MŠ. Všetci zamestnanci MŠ vedú deti k poriadku a dodržiavaniu hygienických a bezpečnostných predpisov. 

Poskytovanie stravovania, pitný režim
Stravovanie pre deti zabezpečuje Školská jedáleň pri Základnej škole s materskou školou Drietoma. Zákonný zástupca dieťaťa je povinný uhrádzať stravu včas na účet školskej jedálne podľa predpisu. Zákonný zástupca je povinný včas odhlasovať dieťa zo stravy v prípade jeho neprítomnosti podľa požiadaviek vedúcej ŠJ (telefonicky, SMS). Strava sa v MŠ len podáva, nevarí. Za kvalitu a predpísané množstvo odobratej stravy zodpovedá vedúca ŠJ. Jedlo sa deťom podáva vo vymedzenom čase podľa denného poriadku. Za organizáciu                           a výchovný  proces zodpovedajú pedagogickí zamestnanci. Vedú deti k osvojeniu stravovacích návykov a kultúre stolovania. Počas jedla deti usmerňujú a podľa potreby prikrmujú. Najstaršie deti aj deti, ktoré prejavia záujem používajú kompletný príbor. 
V prípade, že dieťa nemôže zo zdravotných dôvodov konzumovať stravu pripravenú podľa jedálneho lístka, zákonný zástupca je povinný bezodkladne informovať pedagogických zamestnancov aj vedúcu ŠJ. Zákonný zástupca je povinný predložiť potvrdenie                                 od lekára/špecialistu. Iný spôsob stravovania sa rieši v spolupráci s RÚVZ. Odmietanie potravín/jedla len na základe želania zákonného zástupcu sa považuje za neopodstatnenú požiadavku. Akúkoľvek zmenu v stravovaní, ktorá by viedla k poškodeniu zdravia dieťaťa,       je zákonný zástupca povinný oznámiť bezodkladne riaditeľke MŠ  a vedúcej ŠJ.                       Na stravovanie sa podľa aktuálne platných zákonov vzťahuje dotácia na stravu pre určitú vekovú skupinu detí. Dotácie na stravu spadajú pod Ministerstvo práce, sociálnych vecí a rodiny SR, ktoré určuje podmienky a rozsah dotácie. Zákonný zástupca je povinný v prípade neprítomnosti dieťaťa poberajúceho dotáciu na stravu odhlásiť dieťa zo stravy. 

Pitný režim je nad rámec stravovania ŠJ okrem nápojov z jedálneho lístka. Pitný režim zabezpečuje prevádzkový zamestnanec pre deti počas celého pobytu a potreby detí v materskej škole. V rámci zdravého stravovania uprednostňujeme nesladené nápoje. V prípade výletu/aktivity mimo MŠ pitný režim zabezpečí dieťaťu zákonný zástupca podľa pokynov riaditeľky MŠ. 


Organizácia a realizácia pobytu vonku
Pobyt detí vonku sa realizuje v záujme zdravého psychosomatického rozvoja dieťaťa. Súčasťou pobytu vonku sú vychádzky do blízkeho i vzdialenejšieho okolia MŠ, pobyt              na školskom dvore, ihrisku. Výnimkou sú nepriaznivé poveternostné podmienky. Dozor zabezpečujú pedagogickí zamestnanci. V prípade, že to situácia vyžaduje, pomáha aj prevádzkový zamestnanec v zmysle zabezpečenia bezpečnosti a ochrany zdravia detí. 

Organizácia  a realizácia odpočinku
Odpočinok sa realizuje denne v spálni. Zákonný zástupca zabezpečí dieťaťu vhodné pyžamo prípadne nepremokavú podložku (plachtu) do postele. Pranie posteľnej bielizne (3. týždeň) zabezpečí zákonný zástupca dieťaťa. Dbá pritom na šetrné pranie a nezafarbenie posteľnej bielizne, ktorá je majetkom MŠ. V prípade straty, alebo poškodenia je zákonný zástupca povinný posteľnú bielizeň zakúpiť, alebo uhradiť.  Za čistotu a poriadok na ležadlách, aj výmenu posteľnej bielizne podľa rozpisu zodpovedá prevádzkový zamestnanec. V čase mimoriadnych udalostí, alebo v čase pandémií je zákonný zástupca povinný riadiť sa inštrukciami riaditeľky MŠ. 

Krúžková činnosť, výlety, exkurzie, projekty, výcviky, súťaže
V materskej škole sa môže uskutočňovať krúžková činnosť, organizujú sa výlety, exkurzie a výcviky podľa ponuky, projekty. Materská škola sa môže zapájať do rôznych súťaží. O uvedených aktivitách je zákonný zástupca informovaný prostredníctvom tzv. Informovaného súhlasu zákonného zástupcu. V prípade mimoriadnych udalostí a v čase pandémie môžu byť uvedené aktivity pozastavené do odvolania, zrušené. 



Prerušenie prevádzky MŠ, úsporné opatrenia
Vzhľadom na to, že sa môžu vyskytnúť aj neočakávané situácie (napr. havarijné, personálne, pandemické), ktoré bránia otvoreniu prevádzky, môže dôjsť k obmedzeniu prevádzky alebo zatvoreniu prevádzky MŠ. O prerušení prevádzky/zatvorení informuje zákonných zástupcov zriaďovateľ/riaditeľka MŠ prostredníctvom oznamov (nástenka, web. stránka). Počas prázdnin sa v MŠ uskutočňuje dezinfekcia priestorov, hračiek, opravy, čerpanie dovoleniek zamestnancov. 

Poplatky/príspevky na čiastočnú úhradu výdavkov
Príspevok na čiastočnú úhradu výdavkov dieťaťa okrem zákona stanovuje aj zriaďovateľ MŠ podľa aktuálne platného VZN obce. Vo VZN sú vymedzené aj podmienky úhrady a prípady kedy sa príspevok neuhrádza. V prípade vrátenia poplatku je nutné, aby zákonný zástupca dieťaťa písomne požiadal o vrátenie poplatku zriaďovateľa. Zákonný zástupca je povinný uhrádzať poplatok včas. V prípade neuhradenia poplatku podľa požiadaviek zriaďovateľa MŠ porušuje zákonný zástupca Školský poriadok materskej školy. Aktuálne VZN, ktoré je zverejnené na stránke zriaďovateľa materskej školy je pod číslom VZN Obce Kostolná-Záriečie č.69/2024. 

Prijímanie detí na predprimárne vzdelávanie 
Na predprimárne vzdelávanie sa prijíma dieťa od troch rokov veku; výnimočne možno prijať dieťa od dovŕšenia dvoch rokov veku, ak má materská škola na to vytvorené podmienky. Na predprimárne vzdelávanie sa prednostne prijímajú deti, pre ktoré je plnenie predprimárneho vzdelávania povinné.
Pobyt dieťaťa v materskej škole Podľa § 24 ods. 6 zákona č. 355/2007 Z. z. v materskej škole môže byť umiestnené len dieťa, ktoré: 
a) je zdravotne spôsobilé na pobyt v kolektíve, 
b) neprejavuje príznaky prenosného ochorenia, 
c) nemá nariadené karanténne opatrenie.“


Na rozdiel od potvrdenia o zdravotnej spôsobilosti, ktoré zákonný zástupca predkladá spolu so žiadosťou, písomné vyhlásenie o tom, že dieťa neprejavuje príznaky prenosného ochorenia a nemá nariadené karanténne opatrenie, podľa § 24 ods. 8 zákona č. 355/2007 Z. z. Vyhlásenie o bezinfekčnosti podľa § 24 ods. 8 zákona č. 355/2007 Z. z. nesmie byť staršie ako jeden deň.
Dieťa môže byť do materskej školy prijaté k začiatku školského roka ale aj v priebehu školského roka. S účinnosťou od 1. septembra 2021 je pre každé dieťa, ktoré dosiahne päť rokov veku do 31. augusta, ktorý predchádza začiatku školského roka, od ktorého bude dieťa plniť povinnú školskú dochádzku v základnej škole, je predprimárne vzdelávanie povinné.
Dieťa sa do materskej školy prijíma podaním elektronickej žiadosti na portáli eprihlasky.iedu.sk v riadnom termíne zápisu od 1.mája do 31.mája príslušného roka, alebo  na základe písomnej žiadosti o prijatie dieťaťa na predprimárne vzdelávanie (ďalej len „žiadosť“), tá je zverejnená aj na stránke ministerstva školstva na https://edicnyportal.iedu.sk/Forms , ak ide o dieťa, ktoré má byť prijaté prestupom z inej materskej školy, alebo ide o dieťa, ktoré má byť prijaté v priebehu roka.
Zákonný zástupca dieťaťa alebo zástupca zariadenia (ďalej len „zákonný zástupca“) spolu so žiadosťou predkladá aj potvrdenie o zdravotnej spôsobilosti dieťaťa od všeobecného lekára pre deti a dorast, ktorého súčasťou je aj údaj o povinnom očkovaní dieťaťa (ďalej len „potvrdenie o zdravotnej spôsobilosti“).
Dôležitosť, a najmä potreba odborného a dôsledného vyplnenia potvrdenia o zdravotnej spôsobilosti sa ukazuje najmä v prípadoch, ak má dieťa napr. epilepsiu, je liečené na cukrovku alebo iné závažné ochorenie, o ktorom, ak by materská škola nebola včas a riadne informovaná, mohlo by byť vážne ohrozené zdravie alebo aj život konkrétneho dieťaťa, ale aj bezpečnosť, zdravie alebo aj život iných detí, ktoré sa zúčastňujú na predprimárnom vzdelávaní (napr. pri epileptickom záchvate alebo pri hyperglykemickom alebo hypoglykemickom šoku).

Zákonný zástupca môže podať žiadosť: 
- osobne, 
- poštou alebo kuriérom na adresu materskej školy, 
- elektronicky cez portál
- e-mailom (odoslaním podpísaného naskenovaného formulára). Podľa § 59 ods. 6 školského zákona môže zákonný zástupca materskej škole doručiť žiadosť aj prostredníctvom:
 a) elektronického podania doručeného do elektronickej schránky materskej školy 
b) elektronického dokumentu, ktorý je autorizovaný kvalifikovaným elektronickým podpisom. 

Na predprimárne vzdelávanie v materských školách sa prijímajú deti podľa § 59 a 59a školského zákona. Pri prijímaní detí do materskej školy sa musia dodržiavať princípy: 
- rovnoprávnosti prístupu k výchove a vzdelávaniu so zohľadnením výchovno-vzdelávacích potrieb jednotlivca a jeho spoluzodpovednosti za svoje vzdelávanie [§ 3 písm. d) školského zákona], 
- inkluzívneho vzdelávania [§ 3 písm. e) školského zákona] a 
- zákazu všetkých foriem diskriminácie a obzvlášť segregácie [§ 3 písm. f) školského zákona].

Podmienky prijímania
Prijímanie detí na predprimárne vzdelávanie do materskej školy je limitované kapacitnými možnosťami materskej školy v nadväznosti na ustanovenie § 28 ods. 9 až 12 školského zákona. Pri prijímaní detí do materskej školy prvom rade musí riaditeľ materskej školy dodržiavať podmienky prijímania detí ustanovené v § 59 ods. 1 a 2 školského zákona, ktoré možno nazvať „zákonnými podmienkami“. Na predprimárne vzdelávanie sa prednostne prijímajú deti, pre ktoré je plnenie predprimárneho vzdelávania povinné (to platí, aj ak ide o deti umiestnené v zariadení, napr. v centre pre deti a rodiny, na základe rozhodnutia súdu), - následne deti, ktoré majú právo na prijatie na predprimárne vzdelávanie, - výnimočne sa prijímajú deti od dovŕšenia dvoch rokov veku. Zároveň podľa § 59a ods. 2 školského zákona sa do spádovej materskej školy prednostne prijímajú na povinné predprimárne vzdelávanie - deti s trvalým pobytom v obci a - deti umiestnené v zariadení na základe rozhodnutia súdu. Okrem týchto podmienok, podľa § 59 ods. 2 školského zákona, riaditeľ materskej školy určí ostatné podmienky prijímania po dohode so zriaďovateľom a zverejní ich na verejne prístupnom mieste alebo na webovom sídle materskej školy.

Kompetenciu rozhodovať o prijímaní detí do materskej školy majú riaditelia materských škôl podľa § 5 ods. 14 písm. a) alebo b) zákona č. 596/2003 Z. z. a to bez ohľadu na ich zriaďovateľa a právnu subjektivitu. Vzhľadom na to, že riaditelia všetkých materských škôl, bez ohľadu na ich zriaďovateľa a právnu subjektivitu, rozhodujú podľa Správneho poriadku, dieťa je „reálne“ prijaté na predprimárne vzdelávanie až po nadobudnutí právoplatnosti rozhodnutia o prijatí. 
V závislosti od aktuálnych kapacitných možností konkrétnej materskej školy, riaditeľ materskej školy v rámci procesu prijímania dieťaťa do materskej školy rozhodne: 
- o prijatí dieťaťa do materskej školy 
 - o neprijatí dieťaťa do materskej školy. 
Rozhodnutie o prijatí dieťaťa do materskej školy alebo rozhodnutie o neprijatí dieťaťa do materskej školy je vždy výsledkom konania vo veci prijatia dieťaťa na predprimárne vzdelávanie.
Ak sa do materskej školy prijíma dieťa, ktoré má diagnostikou v zariadeniach poradenstva a prevencie potvrdené, že je dieťaťom so zdravotným znevýhodnením, zákonný zástupca k žiadosti priloží:
 - potvrdenie o zdravotnej spôsobilosti dieťaťa od všeobecného lekára pre deti a dorast,
 - vyjadrenie príslušného zariadenia poradenstva a prevencie a
 - odporučenie všeobecného lekára pre deti a dorast.

Prijatie dieťaťa  prestupom
Ak je dieťa prijaté na predprimárne vzdelávanie v niektorej materskej škole zaradenej v sieti, môže byť na základe písomnej žiadosti zákonného zástupcu prijaté prestupom do inej materskej školy zaradenej v sieti. 
Ak sa prestupom prijíma dieťa so zdravotným znevýhodnením, k žiadosti o prijatie dieťaťa prestupom zákonný zástupca neprikladá vyjadrenie príslušného zariadenia poradenstva a prevencie ani odporučenie všeobecného lekára pre deti a dorast; tieto sú súčasťou kópie osobného spisu dieťaťa so zdravotným znevýhodnením prijatého prestupom. 
Ak sa prestupom prijíma dieťa s nadaním, k žiadosti o prijatie dieťaťa prestupom zákonný zástupca neprikladá vyjadrenie príslušného zariadenia poradenstva a prevencie; toto vyjadrenie je súčasťou kópie osobného spisu dieťaťa s nadaním prijatého prestupom.

Prijímanie detí so zdravotným znevýhodnením, alebo nadaním
Do „bežnej“ materskej školy možno prijať aj deti so zdravotným znevýhodnením. Deti so zdravotným znevýhodnením sa zaraďujú do tried spolu s ostatnými deťmi. Deti so ŠVVP, ktoré nie sú deťmi so zdravotným znevýhodnením, sa zaraďujú do tried spolu s ostatnými deťmi. Riaditeľ materskej školy vždy pred svojim rozhodnutím o prijatí dieťaťa so zdravotným znevýhodnením musí zvážiť, či má vytvorené vhodné podmienky (personálne, priestorové, materiálne atď.) na prijatie tohto dieťaťa, a ak ich nemá či bude schopný tieto podmienky dodatočne, v spolupráci so zriaďovateľom,  vytvoriť po prijatí takéhoto dieťaťa.
Počet detí v triede po prijatí dieťaťa so zdravotným znevýhodnením alebo dieťaťa s nadaním podľa § 28 ods. 12 školského zákona môže byť znížený (ale v závislosti od druhu a stupňa postihnutia ani nemusí) najviac o dve za každé dieťa so zdravotným znevýhodnením a dieťa s nadaním.

Adaptačný pobyt
Adaptačný pobyt sa vzťahuje najmä na deti, ktoré nemajú diagnostikou v zariadení poradenstva a prevencie určené ŠVVP, u ktorých je predpoklad, že by mohli mať problémy pri adaptácii na podmienky predprimárneho vzdelávania, ktoré sú odlišné než na aké sú zvyknuté z domova (nemusí ísť len o deti napr. 3-ročné, pretože častokrát majú adaptačné problémy aj deti napr. 5-ročné, ktoré boli doposiaľ stredobodom pozornosti jeho blízkych). Aj počas adaptačného pobytu môže dieťa navštevovať materskú školu na celodennú výchovu a vzdelávanie, a to za predpokladu, že tomu predchádzala buď postupná adaptácia, alebo dieťa si „rýchlo zvyklo“ na materskú školu.
Podľa § 6 ods. 1 vyhlášky Ministerstva školstva, vedy, výskumu a športu Slovenskej republiky č. 541/2021 Z. z. o materskej škole v znení vyhlášky Ministerstva školstva, vedy, výskumu a športu Slovenskej republiky č. 341/2023 Z. z. (ďalej len „vyhláška o materskej škole“): „Ak má dieťa určený adaptačný pobyt, zákonný zástupca ho privádza do materskej školy na čas dohodnutý s riaditeľom. Ak je adaptácia dieťaťa úspešná, môže dieťa po dohode zákonného zástupcu s riaditeľom pravidelne navštevovať materskú školu v dohodnutom čase. Ak adaptácia dieťaťa, pre ktoré predprimárne vzdelávanie nie je povinné, nie je úspešná, riaditeľ môže rozhodnúť o prerušení dochádzky dieťaťa do materskej školy na vymedzený čas.“
Predpokladom úspešného zvládnutia adaptačného pobytu je spolupráca zákonných zástupcov s pedagogickými zamestnancami a s odbornými zamestnancami materskej školy, ak v danej materskej škole pracujú, ale aj úzka spolupráca všetkých zamestnancov materskej školy navzájom. Po úspešnom ukončení adaptačného pobytu začne dieťa navštevovať materskú školu pravidelne v dohodnutom čase, t. j. buď na celodennú výchovu a vzdelávanie alebo na poldennú výchovu a vzdelávanie (ako je uvedené v rozhodnutí). Podľa § 59 ods. 8 školského zákona nesmie byť adaptačný pobyt dieťaťa dlhší ako tri mesiace; adaptačný pobyt nemožno predlžovať.
Povinné predprimárne vzdelávanie
 Plniť povinné predprimárne vzdelávanie musí každé dieťa, ktoré do 31. augusta (vrátane):
 - dovŕši päť rokov veku, t. j. dieťa podľa § 28a ods. 1 školského zákona,
 - dovŕši päť rokov veku a povinné predprimárne vzdelávanie plní formou individuálneho vzdelávania, t. j. dieťa podľa § 28b ods. 2 školského zákona,
 - dovŕši šesť rokov veku, ale nedosiahlo školskú spôsobilosť, t. j. dieťa podľa § 28a ods. 3 školského zákona – toto dieťa bude pokračovať v plnení povinného predprimárneho vzdelávania ešte jeden školský rok, 
- dovŕši päť rokov veku, ale zo zdravotných dôvodov je oslobodené od povinnosti dochádzať do materskej školy, lebo mu jeho zdravotný stav neumožňuje vzdelávať sa, t. j. dieťa podľa § 28a ods. 5 školského zákona.

Dieťa pokračujúce v plnení povinného predprimárneho vzdelávania
 Ak dieťa po dovŕšení šiesteho roku veku nedosiahne školskú spôsobilosť, riaditeľ materskej školy podľa § 5 ods. 14 písm. g) zákona č. 596/2003 Z. z. rozhodne o pokračovaní plnenia povinného predprimárneho vzdelávania. Inštitút „pokračovania plnenia povinného predprimárneho vzdelávania“ sa uplatní vo vzťahu k dieťaťu, ktoré „nedosiahlo školskú spôsobilosť“, pričom školský zákon podrobnosti bližšie neuvádza. Potrebné je vychádzať z definície školskej spôsobilosti podľa § 2 písm. b) školského zákona, že ide o „súhrn psychických, fyzických a sociálnych schopností, ktorý dieťaťu umožňuje stať sa žiakom a je predpokladom absolvovania výchovno-vzdelávacieho programu základnej školy“. V praxi môže ísť napríklad o dieťa, u ktorého sa na základe záverov diagnostického vyšetrenia preukáže, že pokračovanie plnenia povinného predprimárneho vzdelávania bude na prospech jeho osobnostného rozvoja a rozvoja jeho kľúčových kompetencií, nevyhnutných na zvládnutie plnenia povinnej školskej dochádzky v základnej škole. Ak má materská škola pochybnosť o školskej spôsobilosti dieťaťa plniaceho povinné predprimárne vzdelávanie, je žiaduce, aby spolupracovala s jeho zákonnými zástupcami a upozornila ich na možné problémy súvisiace so zaškolením dieťaťa, ktoré nespĺňa všetky požiadavky školskej spôsobilosti – predovšetkým na skutočnosť, že ak by sa počas primárneho vzdelávania ich dieťaťa objavili problémy v dôsledku deficitu niektorej zložky školskej spôsobilosti, nie je už možné opätovné prijatie dieťaťa na predprimárne vzdelávanie v materskej škole. Podkladom na rozhodnutie riaditeľa materskej školy vo veci pokračovania plnenia povinného predprimárneho vzdelávania je podľa § 28a ods. 3 školského zákona vždy predloženie: - písomného súhlasu príslušného zariadenia poradenstva a prevencie, - písomného súhlasu všeobecného lekára pre deti a dorast a - informovaného súhlasu zákonného zástupcu. Po predložení uvedených súhlasov následne riaditeľ materskej školy podľa § 5 ods. 14 písm. g) zákona č. 596/2003 Z. z. vydá rozhodnutie o pokračovaní povinného predprimárneho vzdelávania 18 a uvedenú skutočnosť zaznamená aj v osobnom spise dieťaťa.
Individuálne vzdelávanie 
Individuálne vzdelávanie dieťaťa, pre ktoré je predprimárne vzdelávanie povinné. Školský zákon umožňuje, že povinné predprimárne vzdelávanie môžu deti plniť nielen „inštitucionálnou“ formou, teda formou pravidelného denného dochádzania do materskej školy v pracovných dňoch v rozsahu najmenej štyri hodiny denne, ale aj inou, individuálnou formou. Individuálne vzdelávanie je ekvivalentom plnenia povinného predprimárneho vzdelávania realizovaného inštitucionálnou formou povinného predprimárneho vzdelávania v materskej škole zaradenej v sieti. Dieťa pri plnení povinného predprimárneho vzdelávania formou individuálneho vzdelávania neprestáva byť dieťaťom kmeňovej materskej školy. Podľa § 28b ods. 2 školského zákona, formou individuálneho vzdelávania môže povinné predprimárne vzdelávanie plniť dieťa, ktorého: - zdravotný stav neumožňuje plniť povinné predprimárne vzdelávanie v kmeňovej materskej škole (nejde ale o dieťa podľa § 28a ods. 5 školského zákona), - zákonný zástupca o to požiada materskú školu. Každé dieťa, ktorého zákonný zástupca písomne požiada o povolenie individuálneho vzdelávania dieťaťa, musí: - byť najskôr prijaté do kmeňovej materskej školy (ak do piateho roku veku nenavštevovalo materskú školu) alebo - už byť dieťaťom kmeňovej materskej školy (ak bolo do nej prijaté už pred tým, ako sa pre neho predprimárne vzdelávanie stane povinným).
Oslobodenie dieťaťa od povinnosti dochádzať do materskej školy zo zdravotných dôvodov
Oslobodenie dieťaťa od povinnosti dochádzať do materskej školy zo zdravotných dôvodov, ak ide o povinné predprimárne vzdelávanie Ak pôjde o dieťa, ktoré síce dosiahne päť rokov veku do 31. augusta, ktorý predchádza začiatku školského roka, od ktorého bude dieťa plniť povinnú školskú dochádzku v základnej škole, avšak má nepriaznivý zdravotný stav, ktorý mu neumožňuje vzdelávať sa až do pominutia dôvodov, môže riaditeľ materskej školy rozhodnúť o oslobodení od povinnosti dochádzať do materskej školy, ak mu zákonný zástupca predloží: - písomný súhlas všeobecného lekára pre deti a dorast a - písomný súhlas zariadenia poradenstva a prevencie. Následne, po predložení žiadosti spolu s požadovanými písomnými súhlasmi podľa § 28a ods. 5 školského zákona riaditeľ materskej školy rozhodne podľa § 5 ods. 14 písm. e) zákona č. 596/2003 Z. z. o oslobodení dieťaťa od povinnosti dochádzať do materskej školy zo zdravotných dôvodov, ak ide o povinné predprimárne vzdelávanie. Dieťaťu, ktoré má vydané rozhodnutie o oslobodení od povinnosti dochádzať do materskej školy zo zdravotných dôvodov, ak ide o povinné predprimárne vzdelávanie, sa neposkytuje žiadne vzdelávanie ani v materskej škole, ani individuálnym vzdelávaním, až do pominutia dôvodov, pre ktoré došlo k oslobodeniu.

Osobitý spôsob plnenia predprimárneho vzdelávania
Formy osobitného spôsobu plnenia povinného predprimárneho vzdelávania podľa § 23 školského zákona sú: 1. individuálne vzdelávanie, ktoré sa uskutočňuje bez pravidelnej účasti na vzdelávaní v škole podľa školského zákona, 2. vzdelávanie v školách mimo územia Slovenskej republiky, 3. vzdelávanie v školách zriadených iným štátom na území Slovenskej republiky so súhlasom zastupiteľského úradu iného štátu, ak zastupiteľský úrad iného štátu oznámil ministerstvu školstva, že vydal súhlas na zriadenie školy, ktorá sa nevedie v sieti podľa zákona č. 596/2003 Z. z., 4. vzdelávanie v školách, v ktorých sa uskutočňuje výchova a vzdelávanie podľa medzinárodných programov na základe súhlasu ministerstva školstva, 5. individuálne vzdelávanie v zahraničí, 6. vzdelávanie v Európskych školách podľa Dohovoru, ktorým sa definuje štatút Európskych škôl (oznámenie Ministerstva zahraničných vecí Slovenskej republiky č. 597/2004 Z. z.).
Zanedbávanie riadneho plnenia predprimárne povinného predprimárneho vzdelávania
Zanedbávanie riadneho plnenia povinného predprimárneho vzdelávania Nesplnenie povinnosti zákonného zástupcu prihlásiť dieťa na plnenie povinného predprimárneho vzdelávania a tiež neospravedlnené vynechávanie povinného predprimárneho vzdelávania sa podľa § 5 ods. 16 zákona č. 596/2003 Z. z. považuje za nedbanie o riadne plnenie povinného predprimárneho vzdelávania13), ktoré môže vyústiť do určenia „osobitného príjemcu prídavku na dieťa“ podľa zákona č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov (ďalej len „zákon č. 600/2003 Z. z.“). Deťom plniacim povinné predprimárne vzdelávanie sa nepočítajú hodiny ale počítajú sa im dni neospravedlnenej neprítomnosti. Podľa toho, či je dieťa prijaté na poldennú alebo na celodennú výchovu a vzdelávanie je jeden deň rovnajúci sa minimálne štyrom hodinám (podľa § 59a ods. 5 školského zákona) alebo počtu hodín prevádzkového času danej materskej školy, ak ide o dieťa plniace povinné predprimárne vzdelávanie prijaté na celodennú výchovu a vzdelávanie. Ak zákonný zástupca nedbá o riadne plnenie povinného predprimárneho vzdelávania, riaditeľ materskej školy má podľa § 5 ods. 15 zákona č. 596/2003 Z. z. povinnosť oznámiť túto skutočnosť obci (v ktorej má dieťa trvalý pobyt) a úradu práce, sociálnych vecí a rodiny podľa miesta trvalého pobytu zákonného zástupcu vrátane uvedenia konkrétneho prípadu, kedy zákonný zástupca zanedbal riadne plnenie povinného predprimárneho vzdelávania. Zanedbávanie riadneho plnenia povinného predprimárneho vzdelávania vecne príslušný úrad práce sociálnych vecí a rodiny bude následne posudzovať podľa § 12a ods. 1 písm. a) zákona č. 600/2003 Z. z. určením osobitného príjemcu. 14) Príslušný úrad práce sociálnych vecí a rodiny rozhodne o uvoľnení osobitného príjemcu prídavku na dieťa a príplatku k prídavku na dieťa ak oprávnená osoba (t. j. zákonný zástupca dieťaťa) dbá o riadne plnenie povinného predprimárneho vzdelávania nezaopatreného dieťaťa, najskôr však po uplynutí troch po sebe nasledujúcich kalendárnych mesiacov od určenia osobitného príjemcu.


Prerušenie dohádzky dieťaťa do materskej školy
Prerušenie dochádzky dieťaťa do materskej školy Rozhodnutie o prerušení dochádzky dieťaťa do materskej školy, ak nejde o povinné predprimárne vzdelávanie, môže vydať riaditeľ materskej školy podľa § 5 ods. 14 písm. d) zákona č. 596/2003 Z. z.: - bez predchádzajúcej žiadosti zákonného zástupcu, ak na to budú existovať dôvody alebo - na základe žiadosti zákonného zástupcu, ak pôjde o zdravotné dôvody, zníženú adaptačnú schopnosť, rodinné dôvody alebo iné dôvody zo strany zákonného zástupcu.
Zanechanie predprimárneho vzdelávania, ak nejde o povinné predprimárne vzdelávanie
Ak nejde o dieťa, pre ktoré je predprimárne vzdelávanie povinné, zákonný zástupca sa môže rozhodnúť, že dieťa zanechá predprimárne vzdelávanie. Upozornenie: Zákonný zástupca dieťaťa, pre ktoré je predprimárne vzdelávanie povinné, sa nemôže rozhodnúť, že dieťa zanechá predprimárne vzdelávanie. Ak sa zákonný zástupca rozhodne, že jeho dieťa zanechá predprimárne vzdelávanie, musí túto skutočnosť oznámiť písomne riaditeľovi materskej školy. Odporúča sa, aby túto vec mala každá materská škola upravenú v školskom poriadku. Dieťa prestane byť dieťaťom danej materskej školy: - dňom, ktorý nasleduje po dni, keď riaditeľovi materskej školy bolo doručené písomné oznámenie o zanechaní vzdelávania alebo - dňom uvedeným v písomnom oznámení o zanechaní vzdelávania, najskôr však dňom, ktorý nasleduje po dni, keď bolo doručené. Ak sa stane, že zákonný zástupca neoznámi (písomne, ani inak) riaditeľovi materskej školy zanechanie predprimárneho vzdelávania svojho dieťaťa a dieťa sa neospravedlnene nezúčastňuje na predprimárnom vzdelávaní, uplynutím 30 dní od jeho poslednej účasti na predprimárnom vzdelávaní prestáva byť dieťaťom príslušnej materskej školy; o tejto skutočnosti urobí riaditeľ materskej školy záznam v osobnom spise a osobný spis dieťaťa uzavrie.
Predčasné skončenie predprimárneho vzdelávania, ak nejde o povinné predprimárne vzdelávanie
Predčasné skončenie predprimárneho vzdelávania, ak nejde o povinné predprimárne vzdelávanie Upozornenie: Rozhodnúť o predčasnom skončení predprimárneho vzdelávania nemožno, ak ide o dieťa, pre ktoré je predprimárne vzdelávanie povinné, ani v prípade, ak ide o dieťa, ktoré pokračuje v plnení povinného predprimárneho vzdelávania. Riaditeľ materskej školy o predčasnom skončení predprimárneho vzdelávania, ak nejde o povinné predprimárne vzdelávanie, rozhoduje v správnom konaní, o ktorého začatí je povinný upovedomiť zákonného zástupcu a v ktorom mu je povinný dať možnosť vyjadriť sa k podkladom. Podľa § 28d ods. 6 školského zákona riaditeľ materskej školy môže rozhodnúť len v taxatívne ustanovených dôvodoch o predčasnom skončení predprimárneho vzdelávania, ak nejde o povinné predprimárne vzdelávanie, a to vtedy ak: a) dieťa sústavne alebo závažným spôsobom porušuje školský poriadok, b) zákonný zástupca dieťaťa alebo zástupca zariadenia nedodržiava podmienky predprimárneho vzdelávania dieťaťa určené školským poriadkom, c) zákonný zástupca dieťaťa alebo zástupca zariadenia neinformuje materskú školu o zmene zdravotnej spôsobilosti dieťaťa, jeho zdravotných problémoch alebo iných závažných skutočnostiach, ktoré majú vplyv na priebeh výchovy a vzdelávania, d) zákonný zástupca dieťaťa alebo zástupca zariadenia bezdôvodne odmietne s dieťaťom absolvovať diagnostické vyšetrenie, ak sa špeciálne výchovno-vzdelávacie potreby dieťaťa prejavia po jeho prijatí do materskej školy a je potrebné zmeniť formu vzdelávania dieťaťa, alebo e) predčasné skončenie predprimárneho vzdelávania odporučí zariadenie poradenstva a prevencie, všeobecný lekár pre deti a dorast alebo lekár so špecializáciou v inom špecializačnom odbore ako všeobecné lekárstvo alebo zubný lekár.

Ospravedlnenie neprítomnosti dieťaťa
Na ospravedlnenie neprítomnosti dieťaťa sa vzťahuje usmernenie, ktoré vydáva MŠVVaM SR.
S účinnosťou od 1. septembra 2026 sa upravuje postup pri ospravedlňovaní neprítomnosti dieťaťa plniaceho povinné predprimárne vzdelávanie a dieťaťa pokračujúceho v plnení povinného predprimárneho vzdelávania. Toto usmernenie sa netýka detí, pre ktoré predprimárne vzdelávanie nie je povinné. 
Za dôvod ospravedlniteľnej neprítomnosti dieťaťa vo výchove a vzdelávaní sa uznáva:
· choroba alebo úraz
· lekárom nariadený zákaz dochádzky do materskej školy
· náhle prerušenie premávky hromadných dopravných prostriedkov
· mimoriadne nepriaznivé poveternostné podmienky
· mimoriadne udalosti v rodine
· účasť dieťaťa na súťažiach, ak nie sú organizované školou.
Neprítomnosť dieťaťa ospravedlňuje materská škola na základe žiadosti zákonného zástupcu alebo zástupcu zariadenia. Počas letných prázdnin sa pri posudzovaní zohľadňuje, že v období školských prázdnin dieťa neplní povinné predprimárne vzdelávanie pravidelným denným dochádzaním do materskej školy. 
Materská škola môže uplatňovať jeden z dvoch režimov ospravedlňovania neprítomnosti: 
· prísnejší režim
· miernejší režim
Riaditeľka MŠ oznámi písomne zákonným zástupcov, ktorý z režimov platí na aktuálny školský rok ešte pred začatím aktuálneho školského roka alebo najneskôr v deň začatia nového školského roka. Rovnako ako im oznámi aj prípadnú zmenu režimu ospravedlňovania počas roka. Potvrdenie lekára na ospravedlnenie neprítomnosti dieťaťa z dôvodu ochorenia alebo úrazu (tlačivo) bude zákonným zástupcom k dispozícii v priestoroch šatne, prípadne na stránke MŠ. 

Prísnejší režim:
Prísnejší režim a potvrdenie od lekára sa nevyžaduje, ak neprítomnosť dieťaťa z dôvodu ochorenia alebo úrazu trvá najviac 7 po sebe nasledujúcich vyučovacích dní a zároveň súhrnne počas polroka školského roka najviac 21 vyučovacích dní.
Potvrdenie od lekára sa vyžaduje, ak neprítomnosť dieťaťa z dôvodu ochorenia alebo úrazu trvá viac ako 7 po sebe nasledujúcich vyučujúcich dní alebo súhrnne počas polroka školského roka viac ako 21 vyučovacích dní. 
Miernejší režim:
Miernejší režim a potvrdenie od lekára sa nevyžaduje, ak neprítomnosť dieťaťa z dôvodu ochorenia alebo úrazu trvá najviac 7 po sebe nasledujúcich vyučovacích dní, súhrnne počas kalendárneho mesiaca najviac 14 vyučovacích dní a zároveň súhrnne počas dvoch po sebe nasledujúcich kalendárnych mesiacov najviac 21 vyučovacích dní. 
Potvrdenie od lekára sa vyžaduje, ak neprítomnosť dieťaťa z dôvodu ochorenia alebo úrazu trvá viac ako 7 po sebe nasledujúcich vyučovacích dní, alebo súhrnne počas kalendárneho mesiaca viac ako 14 vyučovacích dní, alebo počas dvoch po sebe nasledujúcich kalendárnych mesiacov viac ako 21 vyučovacích dní. 
Potvrdenie od lekára odovzdá zákonný zástupca v MŠ bezodkladne, alebo pri opätovnom návrate dieťaťa do MŠ. Každú neprítomnosť dieťaťa v MŠ bez ohľadu na to, či sa jedná o dieťa plniace povinné predprimárne vzdelávanie, alebo nie,  je povinný zákonný zástupca oznámiť včas telefonicky, najneskôr v deň neprítomnosti dieťaťa v materskej škole. 












VÝKON PRÁV A POVINNOSTÍ DETÍ A ICH ZÁKONNÝCH ZÁSTUPCOV V MATERSKEJ ŠKOLE, PRAVIDLÁ VZÁJOMNÝCH VZŤAHOV A VZŤAHOV S PEDAGOGICKÝMI ZAMESTNANCAMI A ĎALŠÍMI ZAMESTNANCAMI MATERSKEJ ŠKOLY 
Práva a povinnosti dieťaťa a jeho zákonných zástupcov
Výkon práv a povinností vyplývajúcich zo školského zákona musí byť v súlade s dobrými mravmi a nikto nesmie tieto práva a povinnosti zneužívať na škodu druhého, pretože v súlade s §145 ods. 1 školského zákona sa práva ustanovené školským zákonom zaručujú rovnako všetkým deťom v súlade so zásadou rovnakého zaobchádzania vo vzdelávaní ustanovenou zákonom č. 365/2004 Z. z. o rovnakom zaobchádzaní v niektorých oblastiach a ochrane pred diskrimináciou  a o zmene a doplnení niektorých zákonov (antidiskriminačný zákon) v znení neskorších predpisov.

Dieťa má právo:
· na individuálne vzdelávanie za podmienok ustanovených zákonom
· na informácie týkajúce sa jeho osoby a jeho výchovno-vzdelávacích výsledkov
· úctu k svojej osobe a na zabezpečenie ochrany proti fyzickému, psychickému a sexuálnemu násiliu
· organizáciu výchovy a vzdelávania primeranú jeho veku, schopnostiam, záujmom, zdravotnému stavu v súlade so zásadami psychohygieny
· výchovu a vzdelávanie v bezpečnom a hygienicky vyhovujúcom prostredí
· poskytovanie poradenstva a služieb spojených s výchovou a vzdelávaním
· úctu k jeho vierovyznaniu, svetonázoru, národnostnej a etnickej príslušnosti
· individuálny prístup rešpektujúci jeho schopnosti a možnosti, nadanie a zdravotný stav v rozsahu ustanovenom zákonom
· vzdelávanie v štátnom jazyku, materinskom jazyku v rozsahu ustanovenom zákonom
· bezplatné vzdelávanie pre deti pre ktoré, je predprimárne vzdelávanie v materskej škole povinné
· rovnoprávny prístup ku vzdelávaniu
· ak má špeciálno-výchovno-vzdelávacie potreby, má právo na výchovu a vzdelávanie s využitím špecifických foriem a metód, ak má materská škola na to vytvorené podmienky
· ak má špeciálno-výchovno-vzdelávacie potreby, má právo používať pri výchove a vzdelávaní špeciálne učebnice, učebné texty, pracovné zošity, multimediálne pomôcky a špeciálne didaktické a kompenzačné pomôcky


Dieťa je povinné:
· rešpektovať pokyny zamestnancov materskej školy, ktoré sú v súlade so všeobecne záväznými právnymi predpismi, vnútornými predpismi materskej školy a dobrými mravmi
· ctiť si ľudskú dôstojnosť ostatných detí a zamestnancov materskej školy
· konať tak, aby neohrozovalo svoje zdravie a bezpečnosť ako aj zdravie a bezpečnosť ďalších osôb zúčastňujúcich sa výchove a vzdelávaní
· pravidelne sa zúčastňovať na výchove a vzdelávaní a riadne sa vzdelávať, ak to zákon neustanovuje inak
· chrániť pred poškodením majetok materskej školy alebo majetok zriaďovateľa MŠ, ktorý MŠ využíva na výchovu a vzdelávaniu
· dodržiavať školský poriadok MŠ  a ďalšie vnútorné predpisy MŠ
· neobmedzovať svojim konaním práva ostatných detí a osôb zúčastňujúcich sa výchove a vzdelávaní

Zákonný zástupca má právo:
· vybrať pre svoje dieťa materskú školu, alebo školské zariadenie, ktoré poskytuje výchovu a vzdelávanie podľa tohto zákona zodpovedajúce schopnostiam, zdravotnému stavu, záujmom a záľubám dieťaťa, jeho vierovyznaniu, svetonázoru, národnosti a etnickej príslušnosti, právo na slobodnú voľbu materskej školy alebo školského zariadenia možno uplatňovať v súlade s možnosťami výchovno-vzdelávacej sústavy
· žiadať, aby sa v rámci výchovy a vzdelávania v materskej škole informácie a vedomosti vecne  a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania podľa zákona
· oboznámiť sa so školským vzdelávacím programom MŠ  a školským poriadkom MŠ
· byť informovaný o výchovno-vzdelávacích výsledkoch svojho dieťaťa
· na poskytnutie poradenských služieb vo výchove a vzdelávaní svojho dieťaťa
· vyjadrovať sa ku školskému vzdelávaciemu programu prostredníctvom orgánov školskej samosprávy
Zákonný zástupca je povinný:
· vytvoriť pre dieťa podmienky na prípravu na výchovu a vzdelávanie v MŠ  a na plnenie školských povinností
· dodržiavať podmienky výchovno-vzdelávacieho procesu svojho dieťaťa určené školským poriadkom
· dbať na sociálne a kultúrne zázemie dieťaťa, rešpektovať jeho špeciálne výchovno-vzdelávacie potreby
· informovať bezodkladne MŠ o zmene zdravotnej spôsobilosti jeho dieťaťa, jeho zdravotných problémoch alebo iných záväzných skutočnostiach, ktoré by mohli mať vplyv priebeh výchovy a vzdelávania
· informovať bezodkladne riaditeľku MŠ o závažných ochoreniach infekčného typu, parazitárneho ochorenia, alebo iného výskytu ochorenia u jeho dieťaťa, ktoré by mohli mať negatívny dopad na zdravie iných detí, zamestnancov MŠ, prípadne chod prevádzky MŠ
· nahradiť škodu, ktorú dieťa úmyselne zavinilo
· uhrádzať príspevky na čiastočnú úhradu výdavkov za pobyt dieťaťa v materskej škole v zmysle platného VZN obce
· uhrádzať včas poplatky za stravu podľa pokynov vedúcej ŠJ
· odhlasovať dieťa zo stravy aj pri poberaní dotácii na stravu
· prihlásiť dieťa na plnenie povinnej školskej dochádzky 
· oznámiť bezodkladne MŠ príčinu neprítomnosti dieťaťa v MŠ doložiť príslušné doklady (tlačivá), lekárske potvrdenia v súlade so školským poriadkom alebo aktuálnymi nariadeniami RÚVZ 
· oboznamovať sa s dôležitými informáciami určenými pre zákonných zástupcov na nástenke MŠ v priestoroch šatne, (na stránke zriaďovateľa MŠ, prípadne FB 
stránke školy, ak je zriadená)
· rešpektovať, že v čase od odovzdania dieťaťa službukonajúcej učiteľke až po prevzatie dieťaťa zákonným zástupcom sa komunikácia s dieťaťom uskutočňuje len prostredníctvom príslušnej učiteľky/riaditeľky
· rešpektovať, že  počas pobytu v MŠ dieťa ani zákonný zástupca nesmie používať mobilné elektronické zariadenia prostredníctvom, ktorých dochádza k prenosu údajov tretím osobám bez súhlasu osôb, o ktorých sa údaje prenášajú (pedagogických/nepedagogických zamestnancov) a detí prijatých do MŠ
· všetky veci súvisiace s poskytovaním predprimárneho vzdelávania jeho dieťaťu riešiť interne v MŠ s učiteľkami a podľa potreby s riaditeľkou MŠ
· zdržať sa znevažujúcich vyjadrení, statusov a komentárov na sociálnych sieťach týkajúcich sa pedagogickej činnosti MŠ a riadenia materskej školy

Dôležité skutočnosti v postupe pri uplatňovaní  a dodržiavaní rodičovských práv a povinností, a iných práv týkajúcich sa MŠ
Materská škola bude:
· dbať na napĺňanie rodičovských práv a povinností zákonných zástupcov (konanie o rozvode, úprava výkonu rodičovských práv a povinností) podľa rozhodnutia súdu
· zachovávať neutralitu v postojoch, vyjadreniach počas konania o úprave práv a povinností
· rešpektovať v prípade narušených vzťahov zákonných zástupcov len rozhodnutia súdu/predbežné opatrenia
· v prípade zverenia dieťaťa do starostlivosti len jednému z rodičov právoplatným rozhodnutím súdu, riešiť všetky záležitosti týkajúce sa  dieťaťa výhradne s rodičom, ktorý dieťa podľa vyjadrenia súdu zastupuje 
· v prípade, že zákonný zástupca nevyzdvihne dieťa do ukončenia prevádzky MŠ, materská škola kontaktuje splnomocnené osoby, ak ani oni neprevezmú dieťa, bude MŠ kontaktovať príslušný policajný zbor/sociálnu kuratelu
· v prípade, že zákonný zástupca preberá dieťa pod vplyvom alkoholu alebo iných omamných látok, prípadne zanedbáva starostlivosť o dieťa si materská škola bude plniť všeobecnú oznamovaciu povinnosť vyplývajúcu zo zákona podľa §7 ods.1 zákona č. 305/2005 Z. z. 
· riešiť poškodzovanie dobrého mena materskej školy na verejnosti

Práva a povinnosti zamestnancov materskej školy
Zamestnanci materskej školy sú povinní:
· plniť pracovné úlohy a pokyny dané priamym nariadeným
· upozorniť, ak zistia, že uložený pokyn odporuje predpisom
· dodržiavať všetky platné predpisy a právne predpisy
· dodržiavať podmienky pracovnej zmluvy, náplne práce 
· plniť včas úlohy a pokyny riaditeľky MŠ
· dbať na bezpečnosť detí a dodržiavať  ich práva
· vytvárať dobré vzťahy so zákonnými zástupcami detí
· chrániť a rešpektovať práva detí a ich zákonných zástupcov
· zachovávať mlčanlivosť o deťoch a ich osobných údajoch, zdravotnom stave
· rešpektovať individuálne výchovno-vzdelávacie potreby detí
· zdržať sa konania, ktoré vedie k porušovaniu práv ostatných zamestnancov
· správať sa v súlade s etickým kódexom pedagogických zamestnancov
· podieľať sa na vypracúvaní a vedení pedagogickej dokumentácie a ďalšej dokumentácie MŠ
· podieľať sa na tvorbe a uskutočňovaní ŠkVP
· udržiavať a rozvíjať svoje profesijné kompetencie
· absolvovať povinné vzdelávania
· poskytovať poradenstvo a odbornú pomoc dieťaťu/zákonnému zástupov
· informovať o priebehu a výsledkoch jeho dieťaťa zákonného zástupcu 



Pedagogický zamestnanec má okrem práv ustanovených osobitnými právnymi predpismi pri výkone pracovnej činnosti právo na:
· profesijný rozvoj
· objektívne hodnotenie výkonu pracovnej činnosti
· výber a uplatňovanie pedagogických metód, foriem, didaktických prostriedkov, výber odborných metód
· predkladanie návrhov na skvalitnenie výchovy a vzdelávania
· účasť na riadení školy prostredníctvom osobného členstva alebo volených zástupcov v poradných a samosprávnych orgánoch
· ochranu pred neodborným zasahovaním do výkonu pracovnej činnosti
· ochranu pred sociálno-patologickými prejavmi zo strany nadriadených, zriaďovateľa, či iných fyzických a právnických osôb
· zabezpečenie podmienok potrebných na výkon pracovnej činnosti, najmä na ochranu pred prejavmi násilia zo strany detí, zákonných zástupcov, alebo iných osôb, ktoré majú zverené do starostlivosti na základe rozhodnutia súdu, či zo strany iných fyzických a právnických osôb

Pedagogický zamestnanec má v súvislosti s výkonom pracovnej činnosti postavenie chránenej osoby.  













PODMIENKY NA ZAISTENIE BEZPEČNOSTI A OCHRANY ZDRAVIA DETÍ A ICH OCHRANY PRED SOCIÁLNO-PATOLOGICKÝMI JAVMI, NÁSILÍM ALEBO DISKRIMINÁCIOU, DESEGREGÁCIA VO VÝCHOVE A VZDELÁVANÍ

Práva a povinnosti detí vychádzajú najmä z Deklarácie práv detí.
Prevenciu šikanovania, ktorú zabezpečujeme najmä formou:
a. súčasti výchovno-vzdelávacieho procesu vrátane pozitívneho vplyvu osobnosti pedagogického zamestnanca v rámci obsahového zamerania
· osobný a sociálny rozvoj
· multikultúrna výchova
· mediálna výchova
· ochrana života a zdravia
· výchova k občianstvu
· výchova a vzdelávanie k ľudským právam
b. hier, súťaží, prednášok organizovaných materskou školou a inými subjektmi
V našej MŠ platí zásada rovnakého zaobchádzania, antidiskriminačný zákon, desegregácia vo výchove a vzdelávaní. 


Desegregácia vo výchove a vzdelávaní v zmysle štandardov dodržiavania zákazu segregácie vo výchove a vzdelávaní.
Pri dodržiavaní zákazu segregácie vo výchove a vzdelávaní materská škola postupuje podľa tzv. Štandardov dodržiavania zákazu segregácie vo výchove a vzdelávaní, ktoré vydáva MŠVVaM SR. Štandardy sú základné pravidlá, princípy a postupy predchádzania a eliminácie segregácie vo výchove a vzdelávaní. Vychádzajú z ustanovení Dohovoru o právach dieťaťa.
Materská škola má vypracovaný plán uplatňovania štandardov dodržiavania zákazu segregácie vo výchove  vzdelávaní.
Identifikácia a analýza súčasného stavu sa zameriava na posúdenie do akej miery uplatňujeme zásady rovného prístupu vo vzdelávaní  pre všetky deti navštevujúce našu materskú školu. Cieľom je identifikovať silné stránky pri uplatňovaní princípov inkluzívneho vzdelávania a zároveň slabé stránky, kde by v prípade mohlo dôjsť k segregácii. Súčasťou sú aj návrhy na ich odstránenie a hodnotenie stavu, ktoré je výsledkom pre ďalšie plánovanie. 
Ciele a vízia plánu sa skladá z krátkodobých a dlhodobých cieľov, ktoré sú nevyhnutné na dosiahnutie požadovaného výsledku.
Zabezpečenie vytvorenia inkluzívneho prostredia pre všetky deti je krátkodobým cieľom, ktorý je možné dosiahnuť najmä poskytnutím podporných opatrení pre deti, ktoré sú zdravotne znevýhodnené, ďalším cieľom je umožniť prijatie všetkých detí do materskej školy, zaistiť dostatočnú informovanosť pre rodičov v oblasti podpory a možnostiach spolupráce. K dlhodobým cieľom patrí postupne vybudovanie a udržanie systému inkluzívneho vzdelávania. V prípade potreby zabezpečiť špeciálneho pedagóga v spolupráci so zriaďovateľom. Zabezpečiť zvýšenú podporu v spolupráci s centrom poradenstva a prevencie v Trenčíne. Rozvíjať pedagogické zručnosti pri práci so všetkými deťmi absolvovaním odborných školení. Udržiavať v triede pozitívnu klímu a vytvárať pre všetky deti pocit istoty, bezpečia, spolupatričnosti. 
Kroky na zlepšenie aktuálnej situácie v oblasti dieťa  - rodič - škola spolu opatrením, popisom aktivity, určenie zodpovednosti a termín plnenia. 
Prvú oblasť tvorí dieťa. V tejto oblasti sú nasledovné opatrenia:
· zabezpečiť rovnaký prístup pre všetky deti ku všetkým aktivitám. Pri aktivitách kontrolovať zapájania sa všetkých detí do vzdelávacích činností. Zodpovednosť za plnenie v priebehu celého školského roka má triedna učiteľka aj riaditeľka MŠ. 
· v prípade záujmu o vzdelávanie sa v našej materskej škole zabezpečiť a poskytnúť informácie o možnosti vzdelávania sa dieťaťa u nás. Aktivitou môže byť aj propagácia materskej školy širokej verejnosti. Zodpovednosť za plnenie počas školského roka je na riaditeľke MŠ. 
· zabezpečiť dieťaťu so zdravotným znevýhodnením podporu aj prostredníctvom špeciálneho pedagóga. Zodpovednosť za sprostredkovanie pomoci počas potreby dieťaťu nesie riaditeľka MŠ v spolupráci so zriaďovateľom. 
Druhú oblasť tvorí rodič. V tejto oblasti sú nasledovné opatrenia:
· komunikácia vo vzťahu rodič – škola. Aktivitami sú triedne schôdzky, individuálne konzultácie. Zodpovednosť nesie triedna učiteľka aj riaditeľka MŠ. Termín ich uskutočňovania je minimálne 1x ročne. 
· poskytnutie priestoru rodičom na vyjadrenie sa k danej oblasti. Aktivitami môžu byť podľa potreby dotazník spokojnosti alebo rozhovor. Termín minimálne 1x ročne. Zodpovedná osoba je riaditeľka MŠ. 
Tretiu oblasť tvorí škola resp. zamestnanci materskej školy.
· monitoring rovnakého prístupu vo vzdelávaní. Aktivitou je účasť všetkých detí na aktivitách. Uplatňuje sa priebežne počas školského roka a zodpovednosť má triedna učiteľka. 
· vypracovanie nového plánu v prípade zmeny stavu. Aktivitou je nový plán uplatňovania štandardov dodržiavania zákazu segregácie vo výchove a vzdelávaní. Zodpovednosť má triedna učiteľka spolu s riaditeľkou MŠ. Termín podľa potreby.
· [bookmark: _GoBack]umožniť pedagogickým zamestnancom odborné vzdelávanie v prípade potreby. Aktivitou je priama účasť na odbornom vzdelávaní, uplatňuje sa v priebehu roka. Zodpovednosť je na strane zriaďovateľa. 

Podpora a spolupráca zahŕňa partnerov, ktorí môžu materskej škole pomôcť a to najmä:
· spolupráca s CPP v Trenčíne
· komunikácia so zriaďovateľom
· spolupráca s o.z. Mravčeky
· spolupráca s logopédom
· zapájanie školy do projektov cez NIVAM
Očakávané výsledky vo viacerých úrovniach
Na úrovni detí ide hlavne o rovnaký prístup ku vzdelávaniu pre všetky deti, či už vo forme hier alebo vo vzdelávacích aktivitách. Cítiť sa dobre v prostredí materskej školy, mať pocit prijatia medzi ostatných a rozvíjať si potrebné schopnosti, zručnosti, návyky. Posilnenie sociálnych kompetencií, spolupráce. Na úrovni rodičov posilnenie dôvery voči materskej škole a systému vzdelávania v nej, posilnenie dôvery v spravodlivý systém nikoho nediskriminujúci. Na úrovni zamestnancov a školy ide o posilnenie spolupráce medzi pedagogickými zamestnancami, jednotný prístup všetkých zamestnancov zameraný na zníženie potencionálneho rizika segregácie. Materská škola je školou vytvárajúcou bezpečné a tolerantné prostredie, kde sa rešpektujú potreby detí. Pozitívne hodnotenie materskej školy zo strany rodičov a kontrolných orgánov. 
Financovanie
Na realizáciu opatrení a aktivít súvisiacich so zabezpečením rovnakého prístupu k vzdelávaniu a prevenciu segregácie materská škola môže využívať nasledujúce zdroje financovania: rozpočet školy, spolupráca s rodičmi, spolupráca s o.z. Mravčeky pri Materskej škole, prípadne podporu z projektov a grantov
Záver
Materská škola zohráva dôležitú úlohu pri zabezpečovaní rovnakého prístupu vo vzdelávaní pre všetky deti, vytvára inkluzívne prostredie, rešpektuje inakosť, podporuje všetky deti, uplatňuje princípy tolerancie a vzájomného rešpektu. 




 PODMIENKY NAKLADANIA S MAJETKOM
Práva a povinnosti súvisiace s ochranou majetku si zamestnanci MŠ musia plniť v zmysle popisu práce. Všetci zamestnanci sú povinní chrániť majetok MŠ/zriaďovateľa pred poškodením. 
Pri každom úmyselnom poškodení, alebo zničení majetku MŠ/zriaďovateľa dieťaťom platí, že zákonný zástupca dieťaťa je povinný škodu nahradiť. Pokiaľ vznikne škoda nedostatočným dozorom učiteľky MŠ nad dieťaťom, náhrada škody sa nebude požadovať. 

Zamestnanci materskej školy ďalej:
· osobné veci si ukladajú na určené miesto,
· sú povinní uložiť didaktickú techniku a pomôcky na vopred určené miesto,
· dbajú na pravidelné vetranie miestností tak, aby nedošlo ku krádeži,
· uzamykajú určené miestnosti podľa pokynov riaditeľky/zriaďovateľa,
· pedagogickí zamestnanci zodpovedajú za uzamknutie bránky a vchodových dverí pri odchode na prechádzku,
· prevádzkový zamestnanec/hospodár je zodpovedný za prekontrolovanie a uzatvorenie okien MŠ, po skončení prevádzky za uzamknutie budovy, kódovanie, uzamknutie bránok do objektu.

Za osobné veci detí, hračky a podobne, ktoré nie sú majetkom MŠ/zriaďovateľa nenesú zamestnanci MŠ zodpovednosť. 
Do materskej školy si deti nenosia hračky, nebezpečné a ostré predmety, žuvačky, cukríky, retiazky. Zamestnanci MŠ nezodpovedajú za ich stratu ani poškodenie.








PODROBNOSTI O INÝCH VECIACH NEVYHNUTÝCH NA ZABEZPEČENIE PLYNULEJ A KVALITNEJ VÝCHOVY A VZDELÁVANIA 

Postup pri porušovaní školského poriadku
O porušovaní školského poriadku informuje zákonných zástupcov riaditeľka MŠ najprv slovne, po nezjednaní nápravy v zmysle opakovaného porušovania školského poriadku aj písomne. Na základe preukázateľných skutočností o porušovaní školského poriadku, môže riaditeľka MŠ prerušiť, alebo ukončiť dochádzku dieťaťa zákonným spôsobom. 

Postup pri zistení pedikulózy
V prípade, že pedagogický zamestnanec zistí, že prítomné dieťa v triede má vši – pedikulózu, izoluje toto dieťa od ostatných detí. Bezodkladne kontaktuje zákonných zástupcov a informuje ich o skutočnosti ohľadom zistenej pedikulózy. Zákonný zástupca je povinný ihneď po oznámení pedikulózy u svojho dieťaťa, vziať dieťa z MŠ, kontaktovať pediatra a informovať o zistenej skutočnosti a riadiť sa pokynmi lekára. Zákonný zástupca prinesie do MŠ potvrdenie od lekára, že jeho dieťa už nemá pedikulózu a môže opäť navštevovať materskú školu. V prípade, ak lekár odmietne vystaviť takéto potvrdenie, preberá zákonný zástupca plnú zodpovednosť pri opätovnom nástupe jeho dieťaťa do materskej školy.  V rámci zachovania bezpečného prostredia (zamedzenie šírenia pedikulózy)  pre ostatné deti, podpisuje zákonný zástupca tlačivo, týkajúce sa zodpovedného správania sa voči ostatným deťom a zamestnancami MŠ. Ostatní zákonní zástupcovia sú v prípade zistenia pedikulózy informovaní a zabezpečia denne kontrolu vlasov a vlasovej pokožky svojich detí. Pedagogický zamestnanec neprevezme do MŠ dieťa s pedikulózou. 
Organizácia a podmienky MŠ v čase pandémie
V čase pandémie sa MŠ riadi aktuálne platnými vyhláškami, zákonmi,                      nariadeniami MŠ VVaM SR, RÚVZ až po dobu ukončenia ich platnosti. 

Pohyb iných osôb ako zamestnancov MŠ v interiéri a exteriéri MŠ
V priestoroch MŠ je bez sprievodu zamestnanca materskej školy, alebo bez súhlasu riaditeľky MŠ/zriaďovateľa zakázaný pohyb osôb v interiéri MŠ (výnimku tvorí len šatňa pre deti),  a exteriéri materskej školy z dôvodu zabezpečenia bezpečnosti detí a vo vnútorných priestoroch najmä z hygienických  dôvodov.  
 

ZÁVEREČNÉ USTANOVENIA

Školský poriadok je záväzný dokument pre zamestnancov MŠ, zákonných zástupcov a ich deti. 
Školský poriadok vydala riaditeľka materskej školy.
Školský poriadok je platný od 01.09.2026
Školský poriadok MŠ bol reevidovaný a schválený. Súčasťou reevidovaného školského poriadku nie sú žiadne dodatky, ktoré platili v predchádzajúcom školskom poriadku. V prípade nových dodatkov bude potrebné ich opätovné schválenie. 

	
Prerokovanie/schválenie
	Dátum

	Meno,
podpis a funkcia
zodpovednej osoby

	Pedagogická rada
	21.09.2026
	Mgr. Silvia Zemánková,
riaditeľka MŠ

	Rada školy
	25.09.2026
	Miloš Žák,
predseda RŠ

